钦定古今图书集成/理学汇编/学行典/第249卷 > 陈至善
## 钦定古今图书集成/理学汇编/学行典/第249卷 > 陈至善

按《常熟县志》：“陈至善，字用拙，中丞司成之从孙。父灿，
敦尚信义，有友人远行，以七百金寄之。十七年后，其
友归，即以原金还之，封识宛然，其狷洁多类此。生有
夙因，襁褓中闻大母诵佛，号啼辄止，读《鲁论》至‘朝闻
夕死章，问母死归何处，父讶诘之，答曰：‘闻道必知生
死’。父默然，谓是儿当于无生法中得解。及长，喜吟咏’”，
善临池，笃信云栖净土法门。寂公为云栖嫡嗣，驻锡
藤溪，茅茨不剪，至善倡为檀施，浸成宝坊。汉月、闻谷
诸禅宿咸以法器许之。钱宗伯刱放生会，亟访一善
信董厥事，国人皆曰：“无如陈用拙。”因悉以𢌿胜果圆
集。族子偶贻赀数锾，坚弗受。其人潜藏书笥，逾年，曝
书得之，以佐佛事。途行遇字纸，必袖归付阏伯。一日，
从故纸获遗镪，见大豕过屠门，即以镪赎豕畜径山。
尝诣邑完税司记者误浮其数。至善归，始觉，惧为司
记谴，通夕不寐，质明，急使厘正焉。死之日，藤溪寂法
师梦至善缁衣黄绦，含笑言别，亟走视，见诵佛号“吉
祥”而逝。子式，贡生。